Title: P r e d k l a d a c i a s p r á v a
Author: Julián Groch
Last saved by: sulik
Company: MH SR

Predkladacia správa

	Správa z 24. riadneho zasadnutia Rady colnej únie Slovenskej republiky a Českej republiky uskutočneného dňa 16. apríla 2004 v Prahe – Kolodějoch, je predkladaná vláde SR v súlade so Zmluvou medzi SR a ČR o vytvorení colnej únie, ktorá bola podpísaná v Prahe dňa 29. októbra 1992.

	Správa obsahuje rozhodnutie Rady colnej únie SR a ČR č. 31, záznam č. 31 zo zasadnutia Rady colnej únie SR a ČR a Výročnú správu o plnení Zmluvy medzi SR a ČR o vytvorení colnej únie za rok 2003. 

	24. riadne zasadnutie Rady colnej únie SR a ČR zvolal jej predseda – podpredseda vlády a minister hospodárstva SR Pavol Rusko na základe článku 30 Zmluvy medzi SR a ČR o vytvorení colnej únie. Na zasadnutí rady sa ako jej členovia zúčastnili:

	Za SR: Pavol Rusko                  –  podpredseda vlády a minister hospodárstva
                        Marián Radošovský      –  štátny tajomník ministerstva pôdohospodárstva, 
                                                                  v zastúpení ministra
                        Vladimír Tvaroška        –  štátny tajomník ministerstva financií, v zastúpení  
                                                                  ministra
                         
	Za ČR: Milan Urban                  – minister priemyslu a obchodu
                        Jaroslav Palas                 – minister poľnohospodárstva
                        Ivona Legierska             – námestníčka ministra financií, v zastúpení ministra

	Z najdôležitejších bodov, ktoré rada prerokovala, je potrebné uviesť výročnú správu o plnení Zmluvy medzi SR a ČR o vytvorení colnej únie za rok 2003, správu o vykonávaní Zmluvy medzi SR a ČR o vytvorení colnej únie za roky 2002 a 2003 vypracovanú pre Svetovú obchodnú organizáciu a materiál o opatreniach spojených s ukončením činnosti Stáleho sekretariátu Rady colnej únie. 

	Rada colnej únie na tomto svojom zasadnutí schválila návrh Výročnej správy o plnení Zmluvy medzi SR a ČR o vytvorení colnej únie za rok 2003. Správa obsahuje všetky oblasti a aktivity realizované v rámci colnej únie v minulom roku, a to v oblasti voľného pohybu tovaru, obchodnej politiky SR a ČR voči tretím krajinám, činnosti rady a jej výkonného orgánu stáleho sekretariátu. 

	V súvislosti s ukončením fungovania colnej únie ku dňu vstupu SR a ČR do EÚ rada: 

•	vyhlásila ukončenie svojej činnosti a zánik stáleho sekretariátu likvidáciou, 
•	odvolala generálneho riaditeľa a námestníka generálneho riaditeľa stáleho sekretariátu z funkcií s účinnosťou k 30. aprílu 2004,
•	splnomocnila ministrov financií oboch republík protokolárne potvrdiť finančný výsledok likvidácie majetku v správe stáleho sekretariátu a jeho rozdelenie medzi obidve republiky v pomere 1:1,
•	splnomocnila predsedu likvidačnej komisie uzatvárať právne akty súvisiace s ukončením činnosti a likvidáciou majetku v správe stáleho sekretariátu po 1. máji 2004, po odsúhlasení v likvidačnej komisii,
•	konštatovala, že plnenie úloh prijatých radou s priebežným, resp. trvalým termínom sa vzhľadom na ukončenie činnosti colnej únie dňom 30. 4. 2004 stáva bezpredmetným. 

	Materiál nebude mať  žiadny finančný a ekonomický vplyv, ani negatívny vplyv na životné prostredie a zamestnanosť. Materiál bol predložený na medzirezortné pripomienkové konanie všetkým povinne pripomienkujúcim subjektom a jeho vyhodnotenie je uvedené v samostatnej časti. Na rokovanie vlády sa predkladá bez rozporu.